
ระบบคัดกรองความเสี่ยงของโรคธาลัสซีเมียเบื้องต้นด้วยปัญญาประดิษฐ์ โดยการประมวลผลจากภาพเซลล์เม็ดเลือด เพื่อเพิ่มการเข้าถึงบริการสาธารณสุข ในระดับท้องถิ่น

ระบบคัดกรองความเสี่ยงของโรคธาลัสซีเมียเบื้องต้นด้วยปัญญาประดิษฐ์ โดยการประมวลผลจากภาพเซลล์เม็ดเลือด เพื่อเพิ่มการเข้าถึงบริการสาธารณสุขในระดับท้องถิ่น มีวัตถุประสงค์เพื่อพัฒนาและทดสอบประสิทธิภาพระบบปัญญาประดิษฐ์ในการคัดกรองผู้ป่วยกลุ่มเสี่ยงของโรคธาลัสซีเมีย สืบเนื่องมาจาก โรคธาลัสซีเมียเป็นโรคที่เกิดจากการถ่ายทอดทางพันธุกรรม ที่เซลล์เม็ดเลือดแดงทำงานผิดปกติ หากไม่ได้รับการรักษาจะส่งผลให้ผู้ป่วยมีภาวะโลหิตจางเรื้อรัง การได้รับการคัดกรองโรคที่รวดเร็วจึงมีความจำเป็นอย่างยิ่ง โดยมีวิธีดำเนินงานดังนี้ 1) การพัฒนาระบบการเก็บข้อมูลสถิติ ประกอบด้วยการใช้ปัญญาประดิษฐ์สำหรับจำแนกชนิดความผิดปกติของเม็ดเลือดแดง 9 ชนิด และสำหรับการคัดกรองคุณภาพของภาพโดยเปรียบเทียบระหว่าง YOLOv8/11n-cls และ DenseNet-121 ซึ่งพบว่า YoLOv11n-cls ในโมเดลคัดกรองคุณภาพของภาพมีความแม่นยำร้อยละ 99.18 และโมเดลจำแนกชนิดความผิดปกติของเม็ดเลือดแดงได้ความแม่นยำสูงสุดร้อยละ 97.57 รองลงมาคือ YOLOv8n-cls และ DenseNet-121 ตามลำดับ รวมถึงใช้การประมวลผลภาพสำหรับข้อมูลเชิงประมาณอื่นๆ 2) การพัฒนาโมเดลจำแนกกลุ่มโรคจากข้อมูลสถิติโดยเปรียบเทียบประสิทธิภาพของ 4 โมเดล ได้แก่ XGBoost, KNN, SVM และ Random Forest ซึ่งผลลัพธ์พบว่าโมเดล XGBoost ให้ค่าความแม่นยำรวม (Accuracy) สูงสุดที่ ร้อยละ 98.00 และให้ค่าความระลึก (Recall) ในกลุ่มเสี่ยงสูงถึง ร้อยละ 97.00 รองลงมาคือ Random Forest, SVM และ KNN ตามลำดับ 3) การทดสอบระบบรวมบนโปรแกรมต้นแบบสามารถทำนายและคัดกรองความเสี่ยงในภาพรวมได้ความแม่นยำร้อยละ 96.00 และมีค่า Recall ร้อยละ 97.00 ซึ่งจะช่วยเสริมศักยภาพในการคัดกรองโรคธาลัสซีเมีย โดยเฉพาะอย่างยิ่งในพื้นที่ห่างไกลที่ขาดแคลนทรัพยากรทางการแพทย์ ให้สามารถเข้าถึงการวินิจฉัยที่มีประสิทธิภาพและครอบคลุมทุกภูมิภาค เพื่อยกระดับคุณภาพชีวิตของประชาชนอย่างยั่งยืน

